Peter Skaarup (DF), 2002-04-05:
Modsat Socialdemokratiet, som ikke rigtig ved, hvad de skal mene, og ikke er klar over, hvad de vil stemme til det her forslag,
er der ikke nogen tvivl fra Dansk Folkepartis side.
Vi konstaterer med tilfredshed, at der nu er kommet et resultat af de drøftelser, der har været ført i lang tid mellem Dansk Folkeparti og regeringen, og vi synes, det er et udmærket resultat, der er kommet ud af det, som vi her i Folketinget i dag foretager en første behandling af, men gerne skulle få vedtaget inden Folketingets sommerferie.
Vi synes grundlæggende, at det er godt, at der bliver gjort op med de tendenser, og at der kommer en struktur, som er mere rimelig, og som gør, at centeret stadig væk vil have en uafhængighed.
Det er jo vigtigt, at der er uafhængige talere fra et center som det her, fordi man i forskellig sammenhæng jo vil have sværere ved at se, at en stat, dvs. den danske stat, blander sig i f.eks. udenlandske forhold, hvis det er staten, men hvis det er et forholdsvis uafhængigt organ, er der mulighed for, at man lettere kan tale og agere i forhold til andre lande.
Vi synes, det er godt, at regeringen er med på, at vi gør op med smagsdommeri og politisering fra nogle af de her institutter.
Det har jo været sådan, f.eks. i den danske fremmeddebat, at Menneskerettighedscenteret har været god for en udtalelse, hvor man fordømte enhver stramning.
Ja, det har været sådan, at hvis der har været nogle af os andre, der har ønsket stramninger i udlændingelovgivningen, har Menneskerettighedscenteret benyttet enhver lejlighed til at sige, at det går ikke, det er i strid med konventionerne.
Så er vi jo langt ude, og det er jo så også det, der bl.a. har gjort, at vi når frem til et resultat, der sikrer den her uafhængighed, men samtidig også sikrer, at den ikke misbruges, at man ikke ser partiskhed, som det var været vores opfattelse at Menneskerettighedscenteret har stået for.
Vi synes i øvrigt, som andre talere har været inde på, at det er godt, at man får en samlet enhed, der også kan benytte fælles lokaler, fælles kontorer og fælles bibliotek.
På den måde kan man spare nogle penge for det offentlige, og det er vigtigt, at man ikke bruger millioner og atter millioner af kroner på det her område, hvor det måske nogle gange kan være svært at se nytten af, at de mange millioner skattekroner bliver brugt på det.
Så en mere effektiv struktur ser vi gerne, og det er det, der er kommet ud af forslaget, og det er den måde, vi skal arbejde videre med de her ting på.
Jeg tror nok, at den kritik efterhånden er tilbagevist.
Vi har bl.a. set en fremtrædende debattør inden
for det her område, professor Mads Bryde Andersen, netop pege på problemet, at man har blandet politik og jura, og at man ikke kan henvise til, hvor det vil være et problem, at man nedlægger centeret i sin nuværende form og laver en ny struktur på det.
Vi synes, at Mads Bryde Andersen dér har bidraget til en saglig og kvalificeret debat, som har været vigtig for at få peget på de problemer, vi også ser med hensyn til det center, der eksisterer.
Det er vigtigt, at også DUPI foretager det undersøgelsesarbejde, som bliver foretaget af et institut som dét.
Dansk Udenrigspolitisk Institut er igennem tiden kommet med vigtige rapporter, som har dannet grundlag for vigtige debatter.
Vi husker vel alle sammen rapporten om FN's fremtid, den måde FN er struktureret på, kan det gøres bedre, kan det gøres anderledes.
Det har DUPI medvirket til at beskrive.
Vi husker vel også det mest kendte projekt, som er kommet fra DUPI, Thulerapporten, som på afgørende vis afdækkede vigtige perspektiver.
Så vi ser i Dansk Folkeparti meget gerne, at det arbejde fortsætter, og at man går i dybden med vigtige projekter, som ikke alene Folketinget, men også offentligheden jo kan have en interesse i bliver belyst.
Der er i øjeblikket et arbejde i gang, som selvfølgelig skal fortsætte i samme spor som hidtil.
Vi kan konstatere, at der er kommet nogle høringssvar, som det er klart at vi under udvalgsarbejdet må se nøjere på.
Men vi synes i hvert fald, at man skal lave den struktur, der er forelagt i det forslag nu, og så lad os om en periode se, om det måske skal ændres, om der måske skal ændringer til.
Men for øjeblikket er det den rigtige form, og det er vigtigt, at et sådant forslag bliver gennemført.